APROBACIÓN DEFINITIVA DA ORDENANZA REGULADORA DA PROTECCIÓN CONTRA A CONTAMINACIÓN ACÚSTICA
ADMINISTRACIÓN LOCAL — Municipal — Porriño, O (Ordenanzas e Regulamentos, 21/01/2021)

Dacordo co previsto no artigo artigo 65.2 da Lei 7/85 por remisión expresa do artigo 70.2 do mesmo texto legal, publícase texto integro da Ordenanza municipal da protección contra a contaminación acústica, aprobada inicialmente polo Pleno da Corporación o pasado 28/10/2020, exposta ao público por 30 días hábiles, sen alegacións, para a súa entrada en vigor, logo que pasen 15 días hábiles desde a súa publicación integra: 1. A presente ordenanza ten por obxecto regular o exercicio das competencias que en materia de protección do ambiente corresponden no termo municipal do Concello do Porriño fronte á contaminación producida por ruído e vibracións, co fin de garantir o dereito á intimidade persoal e familiar, á protección da saúde, así como á calidade de vida e a un ambiente adecuado.2. A presente Ordenanza sobre Protección contra a Contaminación Acústica apróbase en virtude da competencia municipal en materia de protección de medio ambiente, de conformidade co disposto no artigo 25.2. f) da Lei 7/1985, de 2 de abril, Reguladora das Bases de Réxime Local, nos termos da lexislación do Estado e da Comunidade Autónoma, en virtude do disposto na Lei 37/2003, do 17 de novembro, do Ruído e o seu desenvolvemento regulamentario composto polo Real Decreto 1513/2005, o Real Decreto 1367/2007, a súa modificación polo Real Decreto 1038/2012, e o Decreto 106/2015, do 9 de xullo, sobre contaminación acústica de Galicia.1. Con carácter xeral, quedan sometidas ás prescricións establecidas nesta ordenanza: a) Todas as actividades, comportamentos, infraestruturas locais, instalacións, elementos construtivos, medios de transporte, máquinas, aparellos, obras, vehículos e, en xeral, todos os emisores acústicos, públicos ou privados, individuais ou colectivos, que no seu funcionamento, uso ou exercicio xeren ruído e/ou vibracións susceptibles de causar molestias ás persoas, danos aos bens, xerar riscos para a saúde ou o benestar, ou deteriorar a calidade do ambiente. Incluídos todos aqueles autorizados con anterio ridade á entrada en vigor da presente Ordenanza, cando así o requira a autoridade competente. b) As áreas acústicas e as edificacións, como receptores acústicos. c) Actuacións relativas ao illamento acústico.2. En particular, tamén son de aplicación as prescricións desta ordenanza, entre outras, a: a) Actividades domésticas e comportamentos veciñais, e comportamentos na rúa susceptibles de producir e transmitir ruído e/ou vibracións. b) Sistemas de aviso acústico c) Actividades de carga e descarga de mercadorías. d) Traballos na vía pública, especialmente os relativos á reparación de calzadas e beirarrúas, ou cortacéspedes, e calquera outro análogo. e) Traballos de limpeza da vía pública e de recollida de residuos municipais. f) Medios de transporte público e privado, como a circulación de vehículos de motor, ciclomotores e motocicletas. g) Actividades suxeitas á lexislación vixente en materia de espectáculos públicos, actividades recreativas e establecementos públicos.3. Exclúense das prescricións da ordenanza: a) As actividades domésticas e comportamentos veciñais dentro de límites tolerables, de conformidade co establecido nesta ordenanza e usos locais. b) As actividades militares, que se rexerán pola súa lexislación específica. c) A actividade laboral que, no relativo á contaminación acústica producida no lugar de traballo, se rexerá polo disposto na lexislación laboral. Para os efectos do establecido nesta ordenanza, entenderase por: a) Actividade: calquera instalación, establecemento ou local, público ou privado, de natureza industrial, comercial, de servizos ou de almacenamento. b) Área acústica: ámbito territorial, delimitado polo Concello, que presenta o mesmo obxectivo de calidade acústica. c) Área urbanizada: superficie do territorio que reúna os requisitos establecidos na lexislación urbanística aplicable, de solo urbano ou urbanizado, que se atope integrada, de maneira legal e efectiva, na rede de dotacións e servizos propios dos núcleos de poboación. Entenderase que así ocorre para as parcelas, estean ou non edificadas, que conten coas dotacións e os servizos requiridos pola lexislación urbanística ou poidan chegar a contar con eles sen outras obras que as de conexión ás instalacións en funcionamento. d) Área urbanizada existente: a superficie do territorio que fose área urbanizada antes da entrada en vigor do Real decreto 1367/2007, do 19 de outubro, polo que se desenvolve a Lei 37/2003, do 17 de novembro, do ruído. e) Avaliación acústica: resultado de aplicar calquera método que permita calcular, predicir, estimar ou medir a calidade acústica e os efectos da contaminación acústica. f) Calidade acústica: grao de adecuación das características acústicas dun espazo ás actividades que se realizan no seu ámbito. g) Contaminación acústica: presenza no ambiente de ruído ou vibracións, calquera que sexa o emisor acústico que os orixine, que impliquen molestia, risco ou dano para as persoas, para o desenvolvemento das súas actividades ou para os bens de calquera natureza, ou que causen efectos significativos sobre o ambiente. h) Efectos nocivos: os efectos negativos sobre a saúde humana ou sobre o ambiente. i) Emisor acústico: calquera actividade, infraestrutura, equipamento, maquinaria ou comportamento que xere contaminación acústica. j) Índice acústico: magnitude física para describir a contaminación acústica, que ten relación cos efectos producidos por esta. Pode ser de ruído ou de vibracións, segundo a orixe causante dos efectos nocivos producidos e, igualmente, pode ser de recepción ou de emisión, segundo o obxecto de avaliación. O índice de recepción de ruído é o índice relativo á contaminación acústica producida por ruído existente nun lugar un tempodeterminado. k) Mapa de ruído: presentación de datos sobre unha situación acústica existente ou prognosticada en función dun índice de ruído, en que se indicará a superación de calquera valor límite pertinente vixente, o número de persoas afectadas nunha zona específica ou o número de vivendas expostas a determinados valores dun índice de ruído nunha zona específica. l) Mapa estratéxico de ruído: un mapa de ruído deseñado para poder avaliar globalmente a exposición do ruído nunha zona determinada, debido á existencia de distintas fontes de ruído, ou para poder realizar predicións globais para a devandita zona. m) Molestia: o grao de perturbación que provocan o ruído ou as vibracións á poboación, determinado mediante enquisas sobre o terreo. n) Locais lindeiros: dous locais cando en ningún momento se produce a transmisión de ruído entre o emisor e o receptor a través do ambiente exterior. ñ) Obxectivo de calidade acústica: conxunto de requisitos que, en relación coa contaminación acústica, deben cumprirse nun momento dado nun espazo determinado. o) Plan de acción: plan encamiñado a afrontar cuestións relativas ao ruído e aos seus efectos, incluída a redución do ruído, se for necesario. p) Ruído ambiental: o son exterior non desexado ou nocivo xerado polas actividades humanas, incluído o ruído emitido polos medios de transporte, polo tráfico rodado, ferroviario e aéreo, e por lugares de actividades industriais. q) Tempo de reverberación: intervalo temporal que transcorre desde que a emisión sonora cesa ata que decrece 60 dB. r) Valor límite: valor dun índice acústico, medido conforme unhas condicións establecidas, que non debe ser superado e que, de superarse, obriga as autoridades competentes a prever ou a aplicar medidas tendentes a evitar tal superación. s) Zona común: zona ou zonas dun edificio que pertencen ou dan servizo a varias unidades de uso (parte dun edificio que se destina a un uso específico). t) Zonas de protección acústica especial: áreas acústicas onde se incumpran os obxectivos de calidade acústica aplicables, aínda que os emisores acústicos observen os valores límite aplicables. u) Zonas de servidume acústica: sectores do territorio, delimitados nos mapas de ruído, en que os valores de recepción poderán superar os obxectivos de calidade acústica aplicables ás correspondentes áreas acústicas e onde se poderán establecer restricións para determinados usos do solo, actividades, instalacións ou edificacións, coa finalidade de, polo menos, cumprir os valores límites de recepción establecidos para aqueles. v) Zonas de situación acústica especial: zona de protección acústica especial en que as medidas correctoras incluídas nos plans zonais específicos que se desenvolvan non poidan evitar o incumprimento dos obxectivos de calidade acústica. w) Zonas tranquilas en campo aberto: espazos non perturbados por ruído procedente do tráfico, actividades industriais ou actividades deportivo-recreativas.1. Corresponde ao Concello exercer o control do cumprimento da ordenanza e, entre outras competencias: a) Delimitar as áreas acústicas, sinalar limitacións, declarar zonas tranquilas ou zonas de protección e/ou de situación acústica especial, a suspensión dos obxectivos de calidade acústica, a declaración de servidumes acústicas para infraestruturas da súa competencia. b) Ordenar as inspeccións que sexan necesarias, aplicar as sancións correspondentes en caso de incumprirse o ordenado e esixir a adopción das medidas correctoras necesarias.2. Para aquelas figuras competencia do Concello, o procedemento administrativo será iniciado por acordo do órgano competente e será sometido a información pública e audiencia das persoas interesadas por un período non inferior a un mes. O procedemento administrativo para as competencias definidas na letra a) do punto anterior será conforme o indicado na Lei 39/2015, do 1 de outubro, do procedemento administrativo común das administracións públicas, e para as competencias indicadas na letra b) será conforme o indicado na Lei 7/1985, do 2 de abril, reguladora das bases de réxime local. As alegacións aos procedementos indicados no punto 1 deste artigo resolveranse motivadamente e procederase á aprobación definitiva no Boletín Oficial da provincia, para o que se dará cumprida información, ademais, mediante os medios de publicación indicados no artigo 22. As modificacións e cesamentos que afecten estas zonas seguirán o mesmo procedemento que a súa aprobación. Naqueles casos en que se proceda á suspensión dos obxectivos de calidade acústica ou se recorra a medidas correctoras, a autorización que se conceda expresará os aspectos determinados nun estudo acreditativo do seu impacto acústico, conforme o Anexo IV da ordenanza, entre outros: o prazo, o ámbito e os niveis sonoros que se prevénacadar.3. As labores de inspección deberán ser levadas a cabo polo persoal competente, entendendo por tal ao persoal técnico municipal ou a calquera outro habilitado para tales efectos conforme ao establecido nos artigos 10 e 12 do Decreto 106/2015 sobre contaminación acústica de Galicia ou normativa que o substitúa.4. O persoal encargado de funcións de inspección terá, entre outras, as seguintes facultades: a) Acceder ás actividades, instalacións ou ámbitos xeradores ou receptores sonoros (de ruído ou de vibracións) nos termos previstos na lei. b) Requirir a información e a documentación administrativa que autorice as actividades e instalacións ou calquera emisor obxecto de inspección. c) Proceder á medición, á avaliación e ao control e a cantas actuacións sexan necesarias para a comprobación do cumprimento as disposicións vixentes na materia e das condicións da autorización con que conte a actividade segundo o disposto nesta Ordenanza.1. Toda a cidadanía ten dereito á información pública sobre a contaminación acústica no concello, e a denunciar calquera actuación pública ou privada que, incumprindo as prescricións establecidas na presente ordenanza, implique molestia, risco ou dano para as persoas, bens de calquera natureza ou ao ambiente, de acordo co disposto na normativa reguladora de protección contra a contaminación acústica e segundo o establecido na Lei 27/2006, do 18 de xullo, pola que se regulan os dereitos de acceso á información, de participación pública e de acceso á xustiza en materia de ambiente; así como o deber de observar as normas sobre conduta que en relación coa contaminación acústica se determinan na ordenanza.2. As persoas titulares e/ou responsables das instalacións, actividades ou equipamentos xeradores de ruído e/ou vibracións, tanto ao aire libre como en establecementos ou locais, facilitarán ao persoal inspector o acceso ás instalacións ou focos de emisión de ruído e disporán o seu funcionamento na forma que lle indique o devandito persoal inspector, e poderán presenciar o proceso operativo, sempre que non comprometan a medida. Así mesmo, as posibles persoas afectadas deberán facilitar o acceso ás súas vivendas ou locais co obxecto de poder realizar as inspeccións e medicións que se establecen como requisito preceptivo na ordenanza para a solicitude de licenza ou autorización previa de calquera clase. O Concello, se for necesario, realizará as citacións oportunas para a práctica de devanditas inspeccións e medicións. O titular e responsable dunha actividade, instalación ou maquinaria causante dunha perturbación acústica, informará con antelación e de maneira fiable á cidadanía sobre os perigos da exposición continua e prolongada a niveis de presión sonora superiores a 80 dBA. A clasificación e zonificación de áreas acústicas axustarase aos tipos e criterios establecidos pola Lei 37/2003, do 17 de novembro, do ruído, e polo Real decreto 1367/2007, do 19 de outubro, que a desenvolve, así como ao Decreto 106/2015, do 9 de xullo, sobre contaminación acústica de Galicia.1. Para os efectos da aplicación desta ordenanza, considéranse servidumes acústicas as destinadas a conseguir a compatibilidade do funcionamento ou desenvolvemento das infraestruturas de competencia municipal cos usos do solo, actividades, instalacións ou edificacións implantadas, ou que poidan implantarse, na zona de afección polo ruído orixinado nas devanditas infraestruturas. Poderán quedar gravados por servidumes acústicas os sectores do territorio afectados polo funcionamento ou desenvolvemento das mencionadas infraestruturas, así como os sectores de territorio situados na contorna de tales infraestruturas, existentes ouproxectadas. As zonas de servidume acústica establécense e inclúense nos instrumentos de planeamento urbanístico e nos mapas de ruído correspondentes, conforme o establecido nos artigos 5.2 e 5.3 do Decreto 106/2015, do 9 de xullo, sobre contaminación acústica de Galicia.2. As zonas de servidume acústica delimitaranse mediante a aplicación dos criterios técnicos indicados na normativa vixente. Nos sectores do territorio gravados por servidumes acústicas estableceranse limitacións para determinados usos do solo, actividades, instalacións ou edificacións, coa finalidade de, polo menos, cumprir os valores límite de recepción establecidos para aqueles. Revisarase a delimitación das servidumes acústicas cando se produzan modificacións substanciais nas infraestruturas, que orixinen variacións significativas dos niveis sonoros na súa contorna.3. Cando se delimite unha zona de servidume acústica nunha área urbanizada, elaborarase simultaneamente o correspondente mapa de ruído e plan de acción en materia de contaminación acústica, que conterá as medidas correctoras que deban aplicarse aos emisores acústicos vinculados ao funcionamento da infraestrutura, as persoas responsables da súa adopción, a cuantificación económica e un proxecto de financiamento 1. As áreas acústicas nas que se incumpran os obxectivos de calidade acústica serán declaradas polo Concello como Zonas de Protección Acústica Especial (ZPAE), coa finalidade de reducir eses niveis ata acadar os obxectivos de calidade acústica propios da zona en cuestión.2. Unha vez declarada a Zona de Protección Acústica Especial, elaborarase un plan zonal específico que recolla as medidas correctoras que se deberán aplicar para a mellora acústica da zona, ata acadar os obxectivos de calidade acústica que lle sexan de aplicación.3. Os Plans Zonais específicos poderán conter, entre outras, algunha ou todas das seguintes medidas: a. Suspensión, no seu caso, da concesión de licenzas de actividade e presentación de comunicacións previas que poidan agravar a situación. b. Establecer restricións horarias ou de funcionamento á actividade ou emisor acústico (obras en vía pública, obras en edificacións, vehículos de motor, etc.) que sexa responsable, directa ou indirectamente, dos elevados niveis de contaminación acústica. c. Calquera outra medida correctora que se considere adecuada para a redución dos niveis de contaminación acústica: instalación de barreiras acústicas, encapsulado do emisor acústico, illamentos de fachadas, actuacións sobre as vías de propagación (como o firme de estradas), etc. d. Permitir o acceso da cidadanía a información ambiental ou calquera outra medida similar que favoreza unha redución dos niveis de ruído.4. Nestas zonas, o Concello non permitirá que aquelas actividades pertencentes a tipos cuxa prohibición ou limitación estivese incluída no Plan Zonal da correspondente Zona de Protección Acústica Especial e que levaran máis de un ano pechadas, reinicien a súa actividade nin outra de características similares.5. Dado o caso de que as medidas correctoras aplicadas non sexan eficaces para o cumprimento dos mencionados obxectivos de calidade acústica, despois de 3 anos declararase a área como Zona de Situación Acústica Especial (ZSAE). Neste caso aplicaranse novas medidas correctoras coa finalidade particular do cumprimento dos obxectivos de calidade acústica no espazo interior.6. O plan de acción derivado do mapa de ruído correspondente ás zonas indicadas neste artigo e conforme o artigo 24 incluirá, nestes casos, os plans zonais específicos que se determinen.7. O procedemento que se seguirá para a declaración e as actuacións derivadas destas zonas será o indicado no artigo 4.2. 1. Os obxectivos de calidade poderán ser suspendidos polo Concello conforme o indicado no artigo 7 do Decreto 106/2015, do 9 de xullo, e no artigo 9 da Lei 37/2003, do 17 de novembro.2. A suspensión dos obxectivos de calidade acústica deberá ser acordada con carácter previo á celebración de espectáculos, actividades recreativas, deportivas ou de natureza análoga, tanto de carácter público coma privado, que se realicen ao aire libre ou en recintos que non dispoñan de medidas de illamento aptas para garantir o cumprimento dos devanditos obxectivos de calidade, mesmo se a actividade en cuestión é promovida ou auspiciada polo Concello.3. A solicitude das suspensión dos obxectivos de calidade deberá ir acompañada dun estudo acreditativo do seu impacto acústico, conforme o descrito no Anexo IV desta ordenanza, entre outros: o prazo, o ámbito e os niveis sonoros que se prevénacadar.4. A resolución municipal que acorde a suspensión deberá incluír a referencia da normativa sobre contaminación acústica aplicable; a delimitación do espazo ou recinto onde terá lugar o acto, que terá a consideración de foco sonoro; a determinación das persoas responsables da actividade; os límites horarios para a súa celebración; os niveis de ruído equivalente ponderado A (LAeq) permitidos, así como calquera outra limitación, medida de protección necesaria ou característica relevante, incluída a instalación de aparellos de control permanente de ruído (limitadores de son) cando se prevexa a utilización de equipamentos de reprodución de son ou audiovisuais, no caso en que así se determine.5. O procedemento que se seguirá neste caso será o indicado no artigo 4.2. 6. A suspensión dos obxectivos de calidade acústica non poderá ser acordada en sectores do territorio con predominio do solo de uso sanitario.1. Os índices acústicos establécense no Anexo I. Estes índices utilizaranse para a avaliación do ruído e das vibracións, na verificación do cumprimento dos obxectivos de calidade acústica aplicables ás áreas acústicas e ao espazo interior dos edificios, así como para a avaliación dos niveis sonoros producidos e transmitidos polas infraestruturas, actividades, instalacións e comportamentos, na delimitación das servidumes acústicas e na verificación do cumprimento dos valores límite para os emisores acústicos. Os obxectivos de calidade acústica e os valores límite de recepción móstranse no Anexo II da ordenanza.2. A produción e transmisión de ruído e vibracións na vía pública, nas zonas de pública concorrencia ou no interior dos edificios, non poderá superar os límites establecidos nesta ordenanza en ningún dos períodos temporais de avaliación (día, tarde e noite) definidos no Anexo I desta norma.1. A avaliación acústica levarase a cabo segundo os procedementos de cálculo e medición dos índices acústicos, tal e como se reflicte no Anexo I, en consonancia coa normativa estatal de referencia ou norma que a modifique ou substitúa en materia de contaminación acústica.2. As tarefas de avaliación acústica necesarias para o cumprimento da ordenanza requiren da capacitación técnica esixida polos artigos 10 ou 12 do Decreto 106/2015, do 9 de xullo, segundo corresponda, aportando nos informes a documentación correspondente do cumprimento destes requisitos 3. O Concello, para efectos informativos, de observación ou control, poderá dotarse dunha rede de monitorización de ruído e/ou vibracións, consistente en equipamentos de medición localizados en varios puntos das diferentes áreas acústicas ou zonas singulares con que zonifique o seu territorio.1. Os obxectivos de calidade acústica para ruído en espazo exterior son os establecidos na táboa II. A.1 do Anexo II da ordenanza para áreas urbanizadas existentes, e diminuído en 5 dB para o resto. Estes obxectivos están referenciados a 4 metros de altura, segundo o establecido na normativa vixente 2. Para os efectos de cumprimento dos obxectivos de calidade, considerarase que se respectan os obxectivos de calidade acústica para ruído cando, para cada un dos índices de recepción de ruído, Ld, Le, ou Ln, avaliados conforme os procedementos establecidos no Anexo I, se cumpre, no período dun ano, que: a) Ningún valor supera os valores fixados na táboa II. A.1. b) O 97 % de todos os valores diarios non superan en 3 dB os valores fixados na táboa II. A.1.1. Os obxectivos de calidade acústica para ruído e para vibracións en espazo interior son os establecidos nas táboas II. A.2 e II. A.3 do Anexo II da ordenanza.2. Para efectos de cumprimento dos obxectivos de calidade considerarase que, para: a) Ruído: respéctanse os obxectivos de calidade acústica cando para cada un dos índices de recepción de ruído, Ld, Le, ou Ln, avaliados conforme os procedementos establecidos no Anexo I, se cumpre, no período dun ano, que: i) Ningún valor medio anual supera os valores fixados na táboa II. A.2. ii) O 97 % de todos os valores diarios non superan en 3 dB os valores fixados na táboa II. A.2. b) Vibracións: respéctanse os obxectivos de calidade acústica cando, para o índice de vibracións Law, avaliado conforme os procedementos establecidos no Anexo I, cúmprese, no período dun ano, que: i) En período nocturno ningún valor supera os valores fixados na táboa II. A.3. ii) En ningún caso se superan en 5 dB os valores mostrados na táboa II. A.3. iii) Para vibracións estacionarias en ningún caso se superan os valores fixados na táboa II. A.3. iv) Para vibracións transitorias o conxunto de superacións permitidas non debe ser maior de 9. Para estes efectos, cada evento cuxo exceso non supere os 3 dB será contabilizado como 1 e, se os supera, como 3.3. Os obxectivos de calidade acústica en espazo interior cumprirán coas obrigas fixadas para edificacións na lexislación vixente: artigo 17.2 do Real decreto 1367/2007, do 19 de outubro, artigo 10 do Decreto 106/2015, do 9 de xullo, e artigo 17 da ordenanza.1. O Mapa Estratéxico de Ruído constitúe a presentación de datos sobre a situación acústica existente ou prognosticada no Concello en función dun índice de ruído, no que se indicará a superación de calquera valor límite pertinente vixente, o número de persoas afectadas nunha zona específica ou o número de vivendas expostas a determinados valores dun índice de ruído nunha zona específica.2. Para a aprobación dos Mapas Estratéxicos de Ruído seguirase o procedemento que ao respecto se fixa na lexislación estatal e autonómica, debéndose seguir, en ausencia de detalle nalgunha destas normas, similar procedemento ao establecido para os Plans de acción de ruído no artigo 24 desta ordenanza.3. Sen prexuízo da revisión que esixa a lexislación vixente sobre o ruído, os Mapas Estratéxicos de Ruído poderán ser revisados e modificados polo Concello cando existan circunstancias especiais que o xustifiquen, tales como a necesidade de avaliar a eficacia das medidas aprobadas nun plan de acción ou pola variación substancial das condicións acústicas do ámbito espacial co que se correspondan.4. Co obxecto de manter actualizado o Mapa Estratéxico de Ruídos deste Concello, avaliaranse os niveis de contaminación acústica que causan na contorna os grandes focos de ruído, especialmente os de carácter industrial, mediante a utilización de Mapas de Ruído elaborados mediante métodos de cálculo, coa periodicidade que para cada caso lle esixan o Concello ou os seus propios plans de vixilancia ambiental, e coas correccións in situ que sexan necesarias.1. As novas infraestruturas deberán adoptar as medidas necesarias para non transmitir ó ambiente exterior das correspondentes areas acústicas, niveis de ruído superiores aos correspondentes valores límite de inmisión establecidos nas táboas II. B.1 e II. B.2 do Anexo II da ordenanza. Todas as instalacións, establecementos e actividades industriais, comerciais, de almacenamento, deportiva, recreativa, de lecer ou similares deberán adoptar as medidas necesarias para non transmitir ao ambiente exterior das correspondentes areas acústicas, niveis de ruído superiores aos correspondentes valores límite de inmisión establecidos na táboa II. B.3.2. Os valores límite de inmisión por transmisión a locais lindeiros de emisións de ruído de instalacións, establecementos, actividades industrial, comercial, de almacenamento, deportiva, recreativa, de lecer ou similar, son os establecidos na táboa II. B.4. En recintos de uso exclusivo comercial, oficinas ou industrial, os límites esixibles de inmisión interior entre locais de diferente titularidade son os establecidos en función do uso do recinto receptor.3. Considerarase que se cumpren os valores límite de inmisión de ruído cando, para cada un dos índices de inmisión de ruído, avaliados conforme os procedementos establecidos no Anexo I, no período dun ano, para: a) Infraestruturas: i) Ningún valor medio anual supera os valores fixados na táboa II. B.1. ii) Ningún valor diario supera en 3 dB os valores fixados na táboa II. B.1. iii) O 97 % de todos os valores diarios non supera os valores fixados na táboa II. B.1. b) Actividades: i) Ningún valor medio anual supera os valores fixados nas táboas II. B.3 e II. B.4. ii) Ningún valor diario supera en 3 dB os valores fixados nas táboas II. B.3 e II. B.4. iii) Ningún valor medido do índice LKeq, T supera en 5 dB os valores fixados na correspondente táboa II. B.3 ou II. B.4. Para efectos de cumprimento dos valores límite de inmisión, para ruído transmitido a espazo interior non lindeiro, procederase co establecido no artigo 13 da ordenanza.4. Para efectos de inspección de actividades en funcionamento considerarase que se respectan os valores límite de recepción de ruído cando se cumpran os puntos b. ii) e b. iii) do número anterior deste artigo.5. Os valores límite de recepción de vibracións coincidirán, en todo caso, cos obxectivos de calidade, segundo o artigo 13 da ordenanza.6. O disposto neste artigo aplicarase unicamente fóra das zonas de servidume acústica.1. Sen prexuízo do disposto na normativa de tráfico e seguridade viaria e nas esixencias da inspección técnica oficial correspondente, todos os vehículos de tracción mecánica deberán ter en boas condicións de funcionamento o seu motor, a súa transmisión, o seu sistema de freado ou calquera outro elemento do vehículo susceptible de xerar ruídos ou vibracións ao ambiente exterior. a. O valor límite de emisión sonora dos vehículos de motor e ciclomotores en circulación será o correspondente a sumar 4 dB ao nivel de emisión indicado na homologación deste, avaliado co vehículo parado segundo o procedemento e conforme a regulamentación. En caso de non aparecer entre as características do vehículo o nivel de emisión sonora, o valor límite será 91 dB para ciclomotores, e para o resto de vehículos será o valor de emisión obtido seguindo o procedemento establecido na lexislación vixente incrementado en 4 dB, cando a inspección técnica ditamine o correcto estado do vehículo. b. Os vehículos de motor destinados a servizos de urxencias disporán dun mecanismo de regulación da intensidade sonora dos dispositivos acústicos que a reduza a uns niveis máximos de 90 dB medidos a tres metros de distancia e na dirección de máximaemisión. c. O Concello promoverá a utilización e contratación de vehículos de transporte público que posúan uns valores de emisión sonora baixos. d. Queda prohibida a circulación de ciclomotores ou calquera outro vehículo de motor con elementos silenciadores incorrectamente instalados ou carente deles, especialmente no referente ao seu sistema de escape de gases, ou ben que estes resulten ineficaces, inadecuados ou equipados con tubos de resonancia. e. Non está permitida a realización de prácticas indebidas de condución, tales como derrapaxes ou aceleracións bruscas sen xustificación, causantes de ruídos innecesarios que perturben a normal convivencia. f. Sen prexuízo do disposto na normativa de circulación, queda prohibido o uso da bucina ou calquera outro sinal acústico, de xeito innecesario ou excesivo, salvo en casos de aviso de perigo inminente (atropelo, colisión, etc.) ou urxencia xustificada. g. Calquera sistema de reprodución de son con que conte un vehículo non poderá transmitir ao ambiente exterior niveis sonoros superiores aos máximos autorizados na presente ordenanza, a excepción dos sistemas de sinais acústicos dos vehículos destinados a urxencias. h. O sistema de alarma instalado nun vehículo deberá cumprir coas correspondentes especificacións técnicas, principalmente no relativo ao tempo máximo de emisión sonora por ciclo de funcionamento, secuencia de repeticións e niveis de emisión máxima que indique a certificación do fabricante, respectando, en todo caso, o tempo máximo de emisión de tres minutos ata a súa desconexión e a un nivel máximo de emisión de 85 dBA, medido a tres metros na dirección de máxima emisión.2. As embarcacións de recreo seguirán as indicacións da normativa específica vixente de requisitos de emisións sonoras, conforme o indicado no artigo 20 do Real Decreto 1367/2007, do 19 de outubro 3. A maquinaria utilizada en actividades ao aire libre en xeral, e nas obras públicas e na construción en particular, debe axustarse ás prescricións establecidas na lexislación vixente propia referente a emisións sonoras, conforme o indicado no artigo 22 do Real Decreto 1367/2007, do 19 de outubro. a. O Concello fomentará a utilización de maquinaria, equipamentos e pavimento de baixa emisión acústica nas contratacións de obra pública, así como na subministración e prestacións de outros servizos públicos (limpeza pública, recollida de sólidos urbanos, mantemento de parques e xardíns, etc.). b. Para os traballos realizados tanto na vía pública coma na edificación, con emprego de maquinaria que teña un nivel de emisión superior a 90 dB, será necesaria unha autorización municipal. Estes traballos realizaranse unicamente en período diúrno e/ou de tarde, exceptuando as obras urxentes por necesidade inmediata ou perigo, para o que é preceptivo a solicitude previa da persoa interesada e que na autorización municipal se valore o impacto acústico, todo isto conforme o indicado no Anexo IV desta ordenanza. O persoal dedicado a esas tarefas estará obrigado a levar equipamentos de protección acústica. Os sistemas ou equipos complementarios e auxiliares, tales como grupos electróxenos, empregados en calquera tipo de obra, deberán ser os tecnicamente menos ruidosos e a súa manipulación será a máis correcta para evitar a contaminación acústica, utilizando os mesmos niveis que nos caso s da maquinaria empregada ao aire libre. As actividades de carga e descarga, transporte ou arrastre de mercadorías, caixas, contedores, materiais de construción e obxectos similares na vía pública, realizaranse preferentemente en período diúrno e/ou de tarde. O persoal encargado deberá realizar tales actividades sen xerar impactos directos sobre o chan do vehículo e/ou do pavimento, e evitará o ruído producido polo desprazamento ou trepidación da carga durante o seu percorrido.1. A produción e transmisión de ruído e vibracións que supoña unha superación dos límites que esixe a ordenanza non terán a consideración de comportamentos veciñais tolerables. Inclúense como comportamentos veciñais que non terán a consideración de tolerables, en caso de superaren os límites establecidos, os seguintes: a. Os berros, as vociferacións e os cánticos. b. Os golpes, o arrastre de mobiliario ou electrodomésticos, a realización de reparacións domésticas ou tarefas de bricolaxe, etc. c. A celebración de festas en edificios residenciais. d. O ruído dos animais. e. O emprego de instrumentos sonoros ou musicais. f. O funcionamento de aparellos electrodomésticos. g. A música nos vehículos que se propague ao exterior e outros de similar natureza. h. O uso de petardos ou elementos pirotécnicos fora dos lugares e ocasións autorizados.2. Deberán contar coa preceptiva autorización municipal todos os eventos que se celebren na vía pública ou espazo aberto, e sexan susceptibles de producir molestia por ruído ou vibracións, tales coma os eventos populares, deportivos, recreativos, musicais, artísticos ou de natureza similar, as concentracións de clubs ou asociacións, etc.3. Salvo autorización municipal, durante o horario nocturno non se permitirá a práctica de xogos e deportes (fútbol, baloncesto, etc.) en espazos públicos tales como pistas deportivas, zonas de uso residencial, prazas, calzadas, etc., que poidan perturbar o descanso veciñal.4. Prohíbese, con carácter xeral, o emprego en espazos públicos de todo dispositivo sonoro con fins de propaganda, recl amo e análogos, cuxas condicións de funcionamento produzan molestias. Cando por razóns de interese xeral ou de especial significación cidadá sexa necesario o seu emprego, deberá contar con autorización municipal. Esta prohibición non rexerá nos casos de urxencia. En todo caso, as persoas titulares destes dispositivos porán, mediante comunicación previa, en coñecemento do Concello a súa existencia para a súa interrupción en caso necesario (as alarmas estarán conectadas a unha central), o que non as eximirá da correspondente sanción. A actividade dos dispositivos soamente se acepta para os casos establecidos como avisos, tentativas de roubo ou similares, ou outros casos xustificados, como se indica no parágrafo anterior, nos instantes posteriores á instalación e comprobacións periódicas do seu funcionamento (cun máximo dunha vez cada tres meses e en período diúrno), e todo durante un tempo total de funcionamento (incluídas as paradas) non superior a dez minutos, tras o cal o sistema de aviso será luminoso. Os valores que se acaden non superarán os 85 dB medidos a 3 metros de distancia en dirección de máxima emisión. O tempo de emisión continuado será dun máximo de 30 segundos e similar ao das paradas.5. Considéranse especialmente gravosos os comportamentos citados neste artigo ou calquera outro que produza molestias por ruído ou vibracións cando teñan lugar en período nocturno 6. Para a aplicación deste punto os valores límite de recepción que se considerarán serán iguais aos indicados no artigo 15 para actividades.1. Para os efectos de aplicación desta ordenanza, considéranse edificacións todas as construcións dentro do ámbito de aplicación que establece o documento básico «DB-HR Protección fronte ao ruído» do Código técnico da edificación, aprobado mediante Real decreto 1371/2007, do 19 de outubro. Para todos os efectos aplicará este real decreto a novas edificacións, que son aquelas con licenza municipal solicitada posteriormente ao 24 de abril de 2009. Igualmente aplicará sobre as modificacións ou reformas para as edificacións coa solicitude anterior a esa data. No resto de casos poderán optar por satisfacer as condicións acústicas establecidas na NBE CA-88 publicadas na Orde do 29 de setembro de 1988.2. En cumprimento do establecido pola lexislación vixente, para a concesión da licenza de primeira ocupación, coa correspondente certificación de fin de obra, achegarase a certificación das condicións acústicas mediante presentación de informe de ensaios in situ, acreditativo do cumprimento das prescricións establecidas neste artigo e segundo as dos artigos 10 e 12 do Decreto 106/2015, do 9 de xullo, realizado por entidades que cumpran o establecido nestes artigos. Para a devandita certificación das condicións acústicas poderán establecerse ensaios representativos, sen prexuízo do cumprimento do establecido nesta ordenanza en todo caso.3. Unha edificación é conforme ás esixencias acústicas esixidas cando, no correspondente informe de ensaios in situ, se certifique o cumprimento das esixencias acústicas básicas e métodos impostos polo Código técnico da edificación «DB-HR Protección fronte ao ruído», aprobado mediante o Real decreto 1371/2007, do 19 de outubro, norma que o modifique ou substitúa, ou polo NBE CA-88, segundo corresponda.4. As instalacións de aire acondicionado, ventilación, climatización, ascensores e calquera outro elemento construtivo en edificacións cumprirán cos valores límite indicados no artigo 15 da ordenanza, para todo tipo de emisor, e co Real decreto 1371/2007, do 19 de outubro, polo que se aproba o documento básico «DB-HR Protección fronte ao ruído» do Código técnico da edificación CTE 1. A produción e transmisión de ruído e vibracións orixinados nas actividades industriais axustaranse ao establecido nesta ordenanza; ademais, quedan sometidas aos condicionantes que regule a normativa estatal básica e autonómica de protección ambiental.2. Para aquelas actividades industriais que estean obrigadas por un procedemento de avaliación de impacto ambiental, ou cando o Concello o considere oportuno para garantir o cumprimento do esixido nesta ordenanza, deberase realizar un estudo acreditativo do seu impacto acústico conforme ao punto 1 do Anexo IV da ordenanza e esixirá o cumprimento das medidas correctoras que se diten.3. Na tramitación dos expedientes correspondentes a novas actividades industriais e a ampliacións ou modificacións de importancia das existentes, esixiráselle un estudio xustificativo previo á execución das obras, segundo o indicado no punto 2 do Anexo IV da ordenanza.4. As actividades industriais que sexan susceptibles de producir molestias por vibracións, o Concello poderá requirirlles cando o considere necesario, a instalación dun sistema de monitorizado en continuo de vibracións 24 horas, de carácter temporal ou indefinido. As características destes equipamentos seguirán o indicado no Anexo I. B.8. Estes equipos deberán instalarse en puntos representativos que permitan valorar a emisión de vibracións da actividade. No caso de que se detecten valores susceptibles de producir molestias, o Concello poderá iniciar un procedemento de control e inspección para que se proceda á súa subsanación.1. Para efectos de aplicación deste artigo, as actividades seguirán o establecido na disposición transitoria única da ordenanza.2. As actividades deberán clasificarse necesariamente dentro dalgún dos grupos de actividade definidos nesta ordenanza, en función das súas características, horario de funcionamento permitido segundo a súa licencia e nivel máximo de presión sonora interior.3. Na tramitación dos expedientes correspondentes a novas actividades e a ampliacións ou modificacións de importancia das existentes, esixiráselle ó proxecto un estudio xustificativo previo á execución das obras, segundo o indicado no Anexo IV.4. Todas as máquinas e instalacións e, en especial, as de actividades situadas en edificios de vivendas ou lindeiros a estes, instalaranse sen ancoraxes nin apoios directos ao chan, ás paredes, ao teito ou aos piares, interpoñendo os amortecedores e outro tipo de elementos adecuados como bancadas flotantes, se fose preciso.5. A produción e a transmisión de ruído e vibracións orixinados nas actividades axustaranse ao establecido na ordenanza e no artigo 11 do Decreto 106/2015, do 9 de xullo. As persoas titulares desas actividades deberán adoptar as medidas de insonorización das fontes sonoras e de illamento acústico dos locais para cumprir cos valores límite de inmisión e transmisión de ruído e vibracións marcados nesta ordenanza; quedan ademais, sometidas aos condicionantes que regule a normativa estatal básica e autonómica de incidencia e protección ambiental, para aquelas que estean obrigadas por un procedemento de avaliación de impacto ambiental ou de avaliación de incidencia ambiental, ou cando o Concello o considere oportuno para garantir o cumprimento do esixido nesta ordenanza. Este procedemento incluirá un estudo acreditativo do seu impacto acústico conforme o Anexo IV da ordenanza e esixirá o cumprimento das medidas correctoras que se diten.6. Sen prexuízo do establecido nas ordenanzas municipais, para establecementos abertos ao público con terraza, as persoas titulares das actividades coidarán do mantemento da orde nas terrazas, e deberán solicitar a actuación do Concello en caso de alteración ou molestia para a veciñanza. En ningún caso producirán e transmitirán ruído que supere, en espazos abertos ou interiores, os valores que figuran no Anexo II da ordenanza.1. Cando o local público ou industria en que se desenvolvan actividades produza uns niveis de ruído superiores aos permitidos, considerarase responsable das molestias a persoa titular e/ou responsable da actividade, a quen lle será de aplicación o réxime sancionador previsto nesta ordenanza.2. Para garantir a adecuada e eficaz defensa da saúde das persoas e do ambiente ante actividades que se desenvolvan en edificacións, o Concello esixiralles ás persoas titulares das actividades indicadas na disposición transitoria segunda do Decreto 106/2015, de 9 de xullo, un informe de ensaio ou certificado de illamento acústico entre 100 e 5.000 Hz da actividade, en base ás medicións realizadas in situ segundo os procedementos normativos vixentes para cada ensaio. Este documento estará composto dos parámetros establecidos no devandito decreto, segundo o caso: 1) Illamento acústico a ruído aéreo entre a actividade e as vivendas lindeiras co local (DnT, w e DnT 125 Hz). 2) Illamento acústico a ruído aéreo da fachada da actividade (D2m, w). 3) Nivel de ruído de impactos (L’nT, w) nas vivendas lindeiras, coa actividade como recinto emisor 4) Niveis de inmisión (LKeq, T) no interior dos recintos lindeiros co local e no exterior, derivados do funcionamento da actividade e da súa maquinaria.5) Tempo de reverberación medio (TRmedio,500-2000Hz) no interior do local de actividade. A certificación realizarana empresas ou entidades segundo os criterios esixidos no artigo 12 do Decreto 106/2015. Deberase incluír nos informes a documentación necesaria que demostre o seu cumprimento. As medicións cumprirán coas especificacións establecidas na normativa vixente sobre edificacións e nos Anexos I, II e III da ordenanza.3. Unha vez iniciada a actividade ou postas en funcionamento as instalacións, poderán realizarse inspeccións para comprobar que as actividades ou instalacións cumpren a normativa.4. Os comportamentos cidadáns referidos no artigo 17, que non respecten o alí disposto para cumprimento de valores límite, sen prexuízo das sancións correspondentes, poden supoñer, en caso reiterado, a obriga dun illamento acústico como o indicado nesta ordenanza para actividades 1. Co fin de evitar a transmisión sonora directamente ao exterior, nas actividades englobadas nos grupos 2, 3, 5, e 6 do Anexo III será obrigatoria a instalación dunha dobre porta. As portas que conforman o vestíbulo deberán permanecer constantemente pechadas, agás unha durante a entrada e saída de persoas. As ventás do local tamén deben permanecer pechadas.2. Aquelas actividades englobadas nos grupos 2, 3, 5 e 6 do Anexo III que dispoñan de equipamentos de reprodución de son ou audiovisuais estarán obrigadas a instalar aparellos de control permanente de ruído (limitadores de son), deseñados para garantir o cumprimento dos límites máximos permitidos de emisión e recepción sonora en función da actividade e do seu illamento acústico. As características destes equipamentos seguirán o indicado no Anexo I. B.7.3. As actividades de ocio non industriais englobadas nos grupos 2, 3, 5 e 6 do Anexo III da ordenanza, independentemente doutras limitacións establecidas nesta disposición, están obrigadas a colocar un aviso visible en dimensión e iluminación que indique o seguinte: a normativa sobre contaminación acústica pola que se rexen (esta ordenanza), nome legal da actividade, titular e/ou responsable da actividade, dirección, data de concesión da licenza ou da comunicación previa (declaració n responsable), grupo de actividade en que se engloban segundo o indicado no Anexo III, horario de actividade, aforo máximo do local, os niveis de ruído LAeq máximos medidos no centro do local en condicións de funcionamento, así como calquera outra limitación, medida de protección necesaria ou característica relevante, e o seguinte lema: «A exposición prolongada aos niveis sonoros do interior produce lesións permanentes no oído». O aviso será permanente desde o inicio da actividade, no formato que proporcione o Concello.1. O Concello, para os efectos do establecido no artigo 5.1 desta ordenanza, servirase dos medios de publicación oportunos: taboleiro de edictos do concello e páxina electrónica do Concello.2. Terá carácter de información pública: - A zonificación acústica do concello, incluídas as zonas acústicas singulares (reservas de sons de orixe natural, zonas tranquilas en campo aberto, zonas de protección e/ou situación acústica especial). - Os mapas de ruído e os plans de acción, incluídas as medidas correctoras derivadas da súa aplicación. - Aqueles supostos en que, por razóns excepcionais de interese público, o Concello concedera a suspensión dos obxectivos de calidade ou licenza de construción de edificacións que, cumprindo os obxectivos de calidade acústica en espazo interior, non se cumpran na área, incluída a motivación previa e as medidas correctivas correspondentes.3. Igualmente, indicarase no taboleiro de edictos e na páxina electrónica doConcello: - Os traballos en vía pública (destacando especialmente aqueles que sexan realizados en horario nocturno). - A autorización municipal, así como a preceptiva xustificación técnica sobre as actividades e horarios daquelas actividades de carga e descarga aceptadas fóra dos supostos recomendados no artigo 16. - As rutas e horarios dos servizos de limpeza e de recollida de lixo.4. De conformidade co artigo 4.2 do Decreto 106/2015, do 9 de xullo, o Concello deberá presentar ante a consellería competente en materia de ambiente a información alí sinalada nos prazos que se estipulan.1. Corresponde ao Concello a elaboración e aprobación dos mapas de ruído do termo municipal, tanto os estratéxicos como os das áreas acústicas en que se comprobe o incumprimento dos obxectivos de calidade acústica, se procede, así como os plans de acción derivados. Tales mapas e plans serán aprobados, logo de trámite de información pública por un período mínimo dun mes. O Concello revisaraos e, de ser o caso, modificaraos, polo menos cada cinco anos a partir da data da súa aprobación. Os índices acústicos e os requisitos mínimos específicos para a súa elaboración son os establecidos pola normativa vixente.2. O Concello limitará o tráfico rodado se se comproba que os valores de ruído acadados pola densidade de tráfico ou polas emisións acústicas dos vehículos superan os marcados nesta normativa.1. O persoal funcionario que realice labores de inspección en materia de contaminación acústica poderá acceder a calquera lugar, instalación ou dependencia, de titularidade pública ou privada, de conformidade co establecido no artigo 4 desta ordenanza. No suposto de entradas domiciliarias requirirase o consentimento previo da persoa titular ou resolución xudicial.2. As persoas titulares dos emisores acústicos regulados por esta lei están obrigadas a prestar ás autoridades competentes toda a colaboración que sexa necesaria, co fin de permitirlles realizar os exames, controis, medicións e labores de recollida de información que sexan pertinentes para o desempeño da súas funcións.3. As inspeccións poderán levarse a cabo de oficio ou por instancia de parte; faranse preferentemente no instante da denuncia, dentro das posibilidades do persoal encargado da avaliación e, en todo caso, o Concello atenderá as denuncias presentadas por posible afección debida a contaminación acústica nun prazo non superior a dous meses. As actas formalizadas polo persoal inspector deberán recoller, cumprindo os requisitos legalmente establecidos, toda a información que consideren relevante, entre outras: a) Persoa denunciante, de ser o caso; b) Responsable do recinto receptor, de ser o caso; c) Responsable do foco emisor; d) Outras persoas testemuñas da afección; e) Data e hora da inspección; f) Persoal inspector; g) Feitos; h) Actividades e niveis sonoros; i) Medidas correctoras necesarias.1. Cando se rexistre un incumprimento segundo o descrito no artigo 25, ou se comproben circunstancias de risco grave para o medio ambiente, os bens, a saúde ou seguridade das persoas, motivado por contaminación por ruído ou vibracións, o órgano competente para resolver o procedemento de reposición da legalidade, poderá adoptar as seguintes medidas provisionais: a) Suspensión do funcionamento da actividade, instalación ou foco emisor. b) Clausura temporal, total ou parcial da instalación ou establecemento. c) Suspensión temporal das licenzas, autorizacións, comunicacións previas, declaracións responsables ou título habilitante en que se ampare o desenvolvemento da actividade. d) Calquera outra medida de corrección, seguridade e control dirixida a impedir a continuidade da acción produtora do dano. Con carácter excepcional, os axentes da autoridade poderán adoptar a medida de comiso dos bens, obxectos ou instrumentos relacionados coa actividade perturbadora. En especial procederá, nos supostos de reincidencia e de desobediencia aos requirimentos previos realizados polos axentes da autoridade con relación ao cesamento da actividade prohibida.2. Estas medidas poden ser ratificadas ou levantadas polo órgano sancionador, en calquera momento, unha vez iniciado o procedemento de reposición da legalidade ou de medidas correctoras para a corrección de deficiencias, por propia iniciativa ou a proposta do instrutor, co fin de asegurar a eficacia da resolución e evitar a situación de risco grave. O incumprimento das medidas provisionais ditadas para a adecuación á legalidade vixente, determinará a orde do precinto das actividades ou focos emisores para garantir a súa observancia Atendendo á Lei 37/2003, do 17 de novembro, do ruído, as posibles infraccións administrativas relacionadas coa contaminación acústica clasifícanse en leves, graves e moi graves. Son: a) A non comunicación á Administración Municipal dos datos requiridos por esta, nos termos e prazos establecidos para o efecto. b) A instalación e comercialización de emisores acústicos sen acompañamento de información sobre os seus índices de emisión, cando esta información sexa esixible conforme á normativa aplicable. c) Superar ata en 3 dB os límites sonoros máximos establecidos para ruído en período nocturno e ata en 5 dB para ruído en horario diúrno e vespertino, os límites sonoros máximos establecidos en cada caso. d) Transmitir vibracións cuxo valor do índice Law supere en máis de 3 dB. e) A emisión polo vehículo de motor ou ciclomotor de niveis sonoros que superen ata en 5 dB os límites máximos permitidos. f) O uso indebido da bucina ou calquera outra sinal acústico do vehículo. g) A emisión polos sistemas de reprodución de son ou polos sistemas de alarma existentes no vehículo de niveis sonoros superiores aos permitidos ata en 5 dB. h) O funcionamento das alarmas instaladas en vehículos incumprindo as especificacións técnicas en canto a tempo máximo de emisión por ciclo de funcionamento ou secuencia de repetición, ou o funcionamento das alarmas instaladas en vehículos sen desconectarse por un período superior a cinco e inferior a trinta minutos en horario diúrno ou vespertino. i) O funcionamento de alarmas cando se incumpran as súas especificacións técnicas en canto ao tipo de alarma autorizado, tempo máximo de emisión por ciclo de funcionamento ou secuencia de repetición, ou o funcionamento de alarmas sen desconectarse por un período superior a tres e inferior a trinta minutos en horario diúrno ou vespertino. j) Practicar probas de comprobación do funcionamento de alarmas fora do horario e das condicións establecidas pola Administración Municipal. k) O uso non autorizado no medio ambiente exterior de elementos de megafonía ou dos dispositivos sonoros sinalados na presente ordenanza. l) Desenvolver actuacións non autorizadas no medio ambiente exterior nas que se empreguen elementos de percusión, amplificación ou de reprodución sonora, ou actuacións musicais, cando incumpran o establecido na presente ordenanza. m) Berrar ou vociferar, perturbando o descanso e a tranquilidade dos veciños ou viandantes ou impedindo o normal desenvolvemento das actividades propias do recinto receptor. n) A realización de condutas prohibidas no artigo 17 da presente ordenanza. o) O incumprimento das prescricións establecidas nesta ordenanza cando non estea tipificada como grave ou moi grave. a) Superar os límites de niveis sonoros máximos permitidos entre 3 e 6 dB para ruídos en período nocturno, e entre 5 e 10 dB para ruídos en período diúrno ou vespertino. b) Transmitir vibracións cuxo valor do índice Law supere entre 5 e 7 dB o límite que lle sexa de aplicación. c) O exercicio da actividade incumprindo as condicións en materia de contaminación acústica establecidas polo Concello na licenza municipal, ou pola súa esixencia, declaradas polo titular da actividade na comunicación previa ou declaración responsable presentada. d) O incumprimento das condicións de insonorización dos locais, recintos e instalacións. e) A ocultación ou alteración de datos relativos á contaminación acústica achegados aos expedientes administrativos encamiñados á obtención de autorizacións e licenzas municipais relacionadas co exercicio das actividades reguladas nesta ordenanza. f) O incumprimento dos requisitos de illamento acústico relativos á protección das edificacións contra a contaminación acústica, a condición de que non se puxo en perigo grave a seguridade ou saúde das persoas, que constituirá unha infracción moi grave. g) Non ter permanentemente instalados e conectados os sistemas limitadores para autocontrol do volume de emisión dos equipos de reprodución ou amplificación de son ou manipulalos. h) Non ter permanentemente instalados e conectados os sistemas de control e rexistro de ruído e/ou vibracións cando así fosen requiridos. i) Non adoptar as medidas correctoras requiridas no prazo outorgado ou adoptalas de forma insatisfactoria ou incompleta. j) A emisión polo vehículo de motor ou ciclomotor de niveis sonoros que superen en máis de 5 dB e ata 7 dB os límites máximos permitidos k) Circular sen elementos silenciadores ou con estes ineficaces, inadecuados ou equipados con tubos de resonancia. l) A emisión polos sistemas de reprodución de son ou polos sistemas de alarma existentes no vehículo de niveis sonoros superiores aos permitidos en máis de 5 dB e ata en 7 dB. m) No caso dos dispositivos acústicos especiais dos vehículos de urxencia: a emisión de niveis sonoros superiores aos permitidos; o uso de sistemas frecuenciais, ou a utilización de sinais acústicos especiais fora dos supostos permitidos. n) O impedimento, atraso ou obstrución na actividade inspectora ou de control da Administración. o) A non adopción de medidas correctoras requiridas polo Concello ante un caso de incumprimento dos obxectivos de calidade, requiridas no prazo outorgado, ou adopción delas de forma insatisfactoria ou incompleta. p) A reincidencia na comisión dunha mesma infracción leve ou a comisión de dúas infraccións leves distintas no período dun ano. a) Superar os límites de niveis sonoros máximos permitidos, en máis de 6 dB para ruídos en período nocturno e en máis de 10 dB para ruídos en período diúrno ou vespertino. b) Transmitir vibracións cuxo valor do índice Law supere en máis de 7 dB o límite que lle sexa de aplicación. c) A produción e transmisión de contaminación acústica por enriba dos valores límite establecidos nas Zonas de Protección Acústica Especial ou nas Zonas de Situación Acústica Especial. d) A superación dos valores límite aplicables, cando se producise un dano ou unha deterioración para o ambiente, ou se puxese en perigo grave a seguridade ou saúde das persoas. e) O incumprimento das condicións establecidas en materia de contaminación acústica nas autorizacións sectoriais, licenzas, declaracións responsables ou comunicación previa, cando se producise dano ou deterioración grave no ambiente, ou se puxese en perigo grave a seguridade ou saúde das persoas. f) O incumprimento dos requisitos de relativos á protección de edificacións fronte ao ruído e/ou vibracións, cando se puxese perigo grave a seguridade ou saúde das persoas. g) O incumprimento das obrigas derivadas da adopción das medidas provisionais e o levantamento do precinto indica das nesta ordenanza. h) A emisión polo vehículo de motor ou ciclomotor de niveis sonoros que superen en máis de 7 dB os límites máximos permitidos. i) A emisión polos sistemas de reprodución de son ou polos sistemas de alarma existentes no vehículo de niveis sonoros superiores aos permitidos en máis de 7 dB. j) No caso dos dispositivos acústicos especiais dos vehículos de urxencia, a non disposición do mecanismo de regulación de intensidade sonora ou o seu funcionamento inadecuado. k) A reincidencia na comisión de tres infraccións graves no prazo de dous anos. A prescrición das infraccións rexerase polos seguintes criterios: 1) As infraccións moi graves prescribirán aos tres anos, as infraccións graves aos dous anos e as infraccións leves aos seis meses.2) O prazo de prescrición comezará a contarse dende o día en que a infracción se tivera cometido. Cando se trate de infraccións continuadas, o prazo de prescrición comezará a contar desde o momento da finalización ou cesamento da acción ou omisión que constitúa a infracción.3) A prescrición das infraccións interromperase pola iniciación, con coñecemento do interesado, do procedemento sancionador, renovándose o prazo de prescrición se o expediente sancionador estivese paralizado durante máis de seis meses por causa non imputable ao interesado.1. As sancións derivadas da comisión das infraccións anteriormente expostas, atendendo ás circunstancias particulares de cada caso, serán: a) No caso de infraccións leves: multas de ata 600 euros. b) No caso de infraccións graves: i. Multas desde 601 ata 12.000 euros; ii. Suspensión das licenzas ou autorizacións preceptivas por un período de tempo comprendido entre un mes e un día e un ano; iii. Clausura temporal total ou parcial das instalacións por un período non superior a dous anos. c) No caso de infraccións moi graves: i. Multas desde 12.001 ata 300.000 euros; ii. Suspensión das licenzas ou autorizacións preceptivas por un período de tempo comprendido entre un ano e un día e cinco anos, ou a súa revogación; iii. Clausura definitiva, total ou parcial, das instalacións; iv. Clausura temporal, total ou parcial, das instalacións por un período non inferior a dous anos nin superior a cinco; v. Precintado temporal ou definitivo de equipamentos e máquinas; vi. Prohibición temporal ou definitiva do exercicio de actividades; vii. Publicación, a través dos medios que se consideren oportunos, das sancións impostas, unha vez que estas adquiran firmeza en vía administrativa ou, de ser o caso, xurisdicional, así como os nomes, apelidos, denominación ou razón social das persoas físicas ou xurídicas responsables, e a índole e natureza das infraccións.2. Unha vez iniciado o procedemento sancionador, o órgano competente para impoñer a sanción poderá adoptar, sen prexuízo da obriga de cumprimento das ordes e instrucións impartidas por axentes da autoridade para o cesamento inmediato da conduta ruidosa en salvagarda da orde, saúde ou seguridade públicos, entre outras, as medidas provisionais e/ou de precinto establecidas nos artigos 26 e 27 desta ordenanza.1. O Concello, segundo o establecido na Lei 39/2015, do 1 de outubro, do procedemento administrativo común das administracións públicas, e na Lei 40/2015, do 1 de outubro, de réxime xurídico do sector público, exercerá a potestade sancionadora no ámbito da ordenanza, e a persoa titular da alcaldía será a competente para iniciar e resolver os expedientes sancionadores derivados da infracción do disposto nela. Ante calquera denuncia por infracción do disposto na ordenanza seguirase o correspondente procedemento administrativo de comprobación, se for o caso, con maior brevidade. O prazo máximo para resolver e notificar a resolución do procedemento sancionador será de tres meses.2. Na imposición das sancións haberá de observarse a debida idoneidade e necesidade da sanción a impoñer, así como a súa adecuación á gravidade do feito constitutivo da infracción. A gradación da sanción considerará especialmente os seguintes criterios: a) As circunstancias da persoa responsable. b) A importancia do dano ou deterioro causado. c) Nivel de molestia causado ás persoas, aos bens ou ao ambiente. d) Grado de intencionalidade, neglixencia ou participación. e) A reincidencia por comisión de máis dunha infracción da mesma natureza. f) Período horario no que se comete a infracción, sendo especialmente gravosa a cometida en período nocturno. g) A comisión das infraccións en Zonas de Protección Acústica Especial e Zonas de Situación Acústica Especial. O réxime que establece a ordenanza enténdese sen prexuízo das intervencións que correspondan a outros organismos da Administración na esfera das súas respectivas competencias. De conformidade co previsto no número 4 do artigo 20 do Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais, as entidades locais poderán establecer taxas pola prestación de servizos de inspección que realicen para verificar o cumprimento do disposto na ordenanza.1. Considéranse actividades novas aquelas que iniciaron a tramitación das actuacións de intervención administrativa recollidas no artigo 18 da Lei 37/2003, do 17 de novembro, do ruído, con data posterior ao 23 de outubro de 2007.2. Terán consideración de infraestruturas locais novas aqueloutras que teñan data de tramitación da declaración de impacto ambiental ou de aprobación do proxecto de execución, posterior á entrada en vigor do Decreto 106/2015, do 9 de xullo. Igualmente, terán consideración de novas infraestruturas aquelas que ante un novo trazado requiran a declaración de impacto ambiental ou impliquen a duplicación da súa capacidade ou intensidade media diaria de vehículos. As infraestruturas locais existentes terán como obxectivo de calidade acústica acadar os valores indicados no artigo 12.1 da ordenanza, e as infraestruturas novas deberán cumprir cos valores límite de recepción segundo o artigo 15 da ordenanza, todo isto conforme os prazos e condicionantes indicados no Decreto 106/2015, do 9 de xullo, sobre contaminación acústica de Galicia As actividades e instalacións con licenza de actividade outorgada con posterioridade á entrada en vigor do Decreto 106/2015, do 9 de xullo, sobre contaminación acústica de Galicia, e aqueloutras con licenza de actividade outorgada con anterioridade ao devandito decreto que tras a entrada en vigor da ordenanza a incumpran, conforme o establecido no artigo 28 desta ordenanza, ou realicen modificacións, reformas, ampliacións ou traslados, deberán adaptarse a esta normativa, co fin de garantir os niveis autorizados, para o cal deberán encadrarse e definirse necesariamente nalgún dos grupos que clasifica esta ordenanza no seu Anexo III co seu correspondente illamento acústico, con independencia daquilo a que as faculte a súa epígrafe fiscal. Quedan derrogadas todas cantas disposicións do mesmo ou inferior rango regulen materias contidas nesta ordenanza, en canto se opoñan ou contradigan o seu contido. A ordenanza sobre protección contra a contaminación acústica apróbase en virtude da competencia municipal en materia de protección do ambiente, de conformidade co disposto no artigo 25.2. b) da Lei 7/1985, do 2 de abril, reguladora das bases de réxime local, nos termos da lexislación do Estado e da Comunidade Autónoma, en virtude do disposto na Lei 37/2003, do 17 de novembro, do ruído, e o seu desenvolvemento regulamentario, composto polo Real decreto 1513/2005, do 16 de decembro, o Real decreto 1367/2007, do 19 de outubro, a súa modificación polo Real decreto 1038/2012, do 6 de xullo, e o Decreto 106/2015, do 9 de xullo, sobre contaminación acústica de Galicia. Conforme o establecido nos artigos 70.2 e 65.2 da Lei 7/1985, do 2 de abril, reguladora das bases de réxime local, esta ordenanza entrará en vigor aos 15 días hábiles da súa publicación no Boletín Oficial da provincia, unha vez aprobada polo pleno da corporación. Nesta ordenanza a referida ponderación será sempre segundo o filtro de frecuencias tipo base A, salvo nos casos en que se indique o contrario.1. Os índices acústicos que aplican na ordenanza son: a) Para ruído: LAeq, T para avaliar niveis sonoros nun intervalo temporal T O índice de ruído continuo equivalente LAeq, T, é o nivel de presión sonora continuo equivalente, en decibelios, determinado sobre un intervalo temporal de T segundos. LAmax para avaliar niveis sonoros máximos durante o período temporal. O índice de ruído máximo LAmax, é o máis alto nivel de presión sonora, en decibelios, (con constante de integración de 0,125 s), LAFmax, rexistrado no período temporal de avaliación. LKeq, T para avaliar niveis sonoros nun intervalo temporal T, con correccións de nivel por compoñentes tonais emerxentes, por compoñentes de baixa frecuencia ou por ruído de carácter impulsivo. O índice de ruído continuo equivalente corrixido LKeq, T, é o nivel de presión sonora continuo equivalente, LAeq, T, corrixido pola presenza de compoñentes tonais emerxentes, compoñentes de baixa frecuencia e ruído de carácter impulsivo, de conformidade coa seguinte expresión: Onde: Kt, Kf, Ki son os parámetros de corrección para avaliar a molestia ou os efectos nocivos pola presenza de compoñentes tonais emerxentes, compoñentes de baixa frecuencia e presenza de ruído de carácter impulsivo respectivamente, calculados por aplicación da metodoloxía descrita no Anexo I. B.4. LK, x para avaliar a molestia e os niveis sonoros, con correccións de nivel por compoñentes tonais emerxentes, por compoñentes de baixa frecuencia ou por ruído de carácter impulsivo, nun período temporal «x». O índice de ruído continuo equivalente corrixido mediado a longo prazo LK, x, é o nivel sonoro determinado ao longo de todos os períodos temporais de avaliación «x» dun ano, dado pola expresión que segue: Onde: n é o número de mostras do período temporal de avaliación «x» e (LKeq, x) i é o nivel sonoro corrixido, determinado no período temporal de avaliación «x» da i-ésima mostra. b) Para vibracións: Law, para avaliar a molestia e os niveis de vibración máximos, durante o período temporal considerado, no espazo interior de edificios, determínase aplicando a fórmula seguinte: Onde: aw é o máximo do valor eficaz (RMS) do sinal de aceleración, con ponderación en frecuencia w, no tempo t, en m/s2, e a0 a aceleración de referencia (a0 = 10-6 m/s2). O valor eficaz aw(t) obtense mediante medio exponencial con constante de integración de 1 s.2. Períodos temporais de avaliación. a) Establécense tres períodos temporais de avaliación diarios: período día, das 7.00 ás 19.00 horas; período tarde, das 19.00 a 23.00 horas; período noite, das 23.00 ás 7.00 horas; cuns índices para avaliar os niveis sonoros neses períodos: LAeq, d, LAeq, e, LAeq, n (tamén denominados Ld, Le, Ln) respectivamente. Do mesmo xeito dáse para os índices equivalentes corrixidos LKeq, T: LKd, LKe, LKn. Existe un índice Lden para avaliar a molestia global durante todos os períodos (día, tarde e noite): b) Para efectos de calcular as medias a longo prazo, un ano corresponde ao ano natural no referente á emisión de son, e a un ano e medio polo que se refire ás circunstancias meteorolóxicas Para a avaliación dos niveis acústicos segundo o mencionado nos artigos 10 e 11, poderanse seguir dous métodos: de cálculo ou de medición. En todo caso, tomarase sempre o valor máis desfavorable. Para efectos de inspección de actividades ou comportamentos, a valoración dos índices acústicos determinarase unicamente mediante medicións. O cumprimento das especificacións da ordenanza, especialmente en vivendas, nos casos de mostraxe non é eximente para o resto.1. Avaliación do ruído no ambiente exterior. Na avaliación dos niveis sonoros no ambiente exterior mediante índices de ruído, o son que se ten en conta é o son incidente (evitando ou corrixindo o son reflectido, se houber). A altura do punto de avaliación non será inferior a 1,5 m sobre o nivel dosolo.2. Avaliación do ruído no ambiente interior. No interior de edificios o punto de avaliación situarase a unha altura de 1,5 m sobre o nivel do chan, a polo menos 1 m das paredes ou outras superficies ou obxectos, e aproximadamente a 1,5 m das fiestras en, como mínimo, tres posicións. Cando estas posicións non sexan posibles, as medicións realizaranse no centro do recinto a unha altura de entre 1,2 m e 1,5 m. As medicións realizaranse con portas e fiestras pechadas.3. Métodos de cálculo. Os métodos de cálculo recomendados para a avaliación dos índices de ruído son os indicados na Directiva 2002/49/CE do Parlamento Europeo e do Consello, do 25 de xuño de 2002, así como no Real decreto 1513/2005, do 16 de decembro, polo que se desenvolve a Lei 37/2003, do 17 de novembro, do ruído, no referente á avaliación e xestión do ruído ambiental, ou aqueles que os substitúan. Tras a entrada en vigor da Directiva Europea 2015/996 e coa modificación do Anexo II do Real Decreto 1513/2005, de 16 de diciembre, pola que se desenvolve a Ley 37/2003, de 17 de noviembre, del ruido, en lo referente a la evaluación del ruido ambiental, os métodos de cálculo serán os CNOSSOS-EU para o ruído industrial, o procedente de aeronaves, o do tráfico rodado e ferroviario, e os datos de emisións correspondentes. Para a determinación dos niveis sonoros estes cálculos serán convenientemente corrixidos por outros factores que podan influír nos niveis acústicos.4. Métodos e procedementos de medición para ruído. Para as medicións terase en conta o indicado no artigo 12 do Decreto 106/2015, do 9 de xullo. Os instrumentos de medida para son e vibracións e calibradores acústicos utilizados para a avaliación do ruído e vibracións cumprirán as disposicións de control metrolóxico establecidas na Orde ITC/2845/2007, do 25 de se tembro, e serán tipo/clase 1, con filtros de banda de 1/3 de oitava para análise espectral. E contarán coa verificación periódica anual emitida por un laboratorio acreditado para tales efectos. Os procedementos de medición in situ utilizados para a avaliación dos índices de ruído adecuaranse ao exposto neste punto: As medicións pódense realizar en continuo durante o período temporal de avaliación completo ou aplicando métodos de mostraxe do nivel de presión sonora en intervalos temporais de medida Ti, un número de medidas n, seleccionados dentro do período temporal de avaliación (día, tarde e noite), e un número de puntos característicos da zona atendendo ás dimensións da área acústica e á variación espacial dos niveis sonoros, de forma que o resultado da medida sexa representativo da valoración do índice que se está avaliando. Os valores medidos daranse cunha cifra decimal e o valor do nivel sonoro final, tras a realización dos procedementos que se describen a continuación, arredondarase á parte enteira como valor resultante para efectos de cumprimento desta ordenanza.4.1. Avaliación dos obxectivos de calidade acústica: a) De forma preliminar valorarase a fonte sonora que teña maior contribución ambiental na área acústica, realizando unha avaliación dos episodios máis significativos, mediante medicións en continuo durante polo menos 24 horas. b) O micrófono situarase a unha altura de 4 metros sobre o nivel do solo, e separado polo menos 1,2 metros de calquera fachada ou obstáculo que poida introducir distorsións por reflexións na medida. Nestes casos xustificaranse tecnicamente os criterios de corrección aplicados.4.2. Avaliación dos niveis sonoros producidos polos emisores acústicos: a) Infraestruturas: Deberanse realizar polo menos 3 series de medicións do LAeq, Ti, con tres medicións en cada serie, dunha duración mínima de 5 minutos (Ti = 300 segundos), con intervalos temporais mínimos de 5 minutos, entre cada unha das series. A avaliación do nivel sonoro no período temporal de avaliación determinarase a partir dos valores dos índices LAeq, Ti de cada unha das medidas realizadas, aplicando a seguinte expresión: Onde: T é o tempo correspondente ao período temporal de avaliación considerado; Ti o intervalo de tempo da medida i, tal que a suma dos Ti corresponde con T; n é o número de medicións do conxunto das series de medicións realizadas no período de tempo de referencia T. b) Actividades, comportamentos e resto de focos emisores: A medición, tanto para o ruído emitido ao exterior como transmitido cara ao interior polos emisores acústicos, levarase a cabo no lugar en que o seu valor sexa máis alto. Cando, polas características do emisor acústico, se comproben variacións significativas dos seus niveis de emisión sonora durante o período temporal de avaliación, dividirase este, en intervalos de tempo, Ti, ou fases de ruído (i), nos cales o nivel de presión sonora no punto de avaliación se perciba de xeito uniforme. En cada fase de ruído realizaranse, polo menos, tres medicións do LKeq, Ti, dunha duración mínima de 5 segundos, e recomendada de 30 segundos, con intervalos de tempo mínimos de 3 minutos entre cada unha das medidas. As medidas consideraranse válidas cando a diferenza entre os valores extremos obtidos sexa menor ou igual a 6 dB. Se a diferenza é maior deberase obter unha nova serie de tres medicións que, de reproducirse constantemente, tomarase ese valor como resultado, se se determina a súa orixe. Tomarase como resultado da medición o valor máis alto dos obtidos. Cando se determinen fases de ruído, o nivel sonoro no período temporal de avaliación determinarase a partir dos valores dos índices LKeq, Ti de cada fase de ruído medida, aplicando a seguinte expresión: Onde: T é o tempo correspondente ao período temporal de avaliación considerado; Ti o intervalo de tempo asociado á fase de ruído i, tal que a suma dos Ti corresponde con T; n é o número de fases de ruído en que se descompón o período temporal de referenciaT.4.3. Corrección dos niveis sonoros producidos por emisores acústicos: Os niveis de ruído obtidos na medición fronte á fachada ou elemento reflector deberán corrixirse para excluír o efecto reverberante. Na determinación do LKeq, Ti terase en conta a corrección por compoñentes tonais (Kt ), impulsivas (Ki ) e baixas frecuencias (Kf ), e a corrección por ruído de fondo. Determinarase a influencia do ruído de fondo para todas as medidas, e a presenza ou a ausencia de compoñentes tonais emerxentes, de compoñentes de baixa frecuencia e/ou compoñentes impulsivas, para a corrección do nivel sonoro, conforme os seguintes procedementos: a) Corrección por ruído de fondo: Para a determinación do ruído de fondo procederase de forma análoga ao descrito no punto 4.2 do Anexo I, co emisor acústico que se está avaliando parado. A corrección realizarase cando a diferenza entre o nivel de ruído e de fondo estea comprendida entre 3 dB e 10 dB, para o cal se toma: Se a diferenza entre o nivel de ruído e o nivel de fondo é igual ou inferior a 3 dB, darase por nula a medición, ao ser o nivel de fondo demasiado elevado e non permitir unha determinación correcta; e, en caso de darse repetidamente, non se imputará ao emisor a afección. Se a diferenza entre o nivel de ruído e o nivel de fondo é superior a 10 dB, o nivel de ruído non precisa esta corrección. b) Correccións por compoñentes tonais (Kt ): Realizarase a análise espectral do ruído en 1/3 de oitava sen filtro de ponderación (lineal) e calcularase a diferenza: Lt = Lf – Ls; onde: Lf, é o nivel de presión sonora da banda f, que contén o ton emerxente e Ls é a media aritmética dos dous niveis das bandas situadas inmediatamente por enriba e por baixo de f, debidamente corrixidos por ruído defondo. Determinarase o valor do parámetro de corrección Kt aplicando a táboa seguinte: No suposto da presenza de máis dunha compoñente tonal emerxente adoptarase como valor do parámetro Kt, o maior dos correspondentes a cada unha delas. c) Correccións por compoñentes de baixa frecuencia (Kf ): Mediranse, de forma simultánea, os niveis globais de presión sonora coas ponderacións frecuenciais A e C, e calcularase a diferenza entre os valores obtidos: Lf = LCeq, Ti – LAeq, Ti, debidamente corrixidos por ruído de fondo. Determinarase o valor do parámetro de corrección Kf conforme o indicado no Anexo IV do Real decreto 1367/2007, do 19 de outubro, polo que se desenvolve a Lei 37/2003, do 17 de novembro, do ruído, ou norma que o substitúa ou modifique. d) Correccións por compoñentes impulsivos (Ki ): Mediranse, de forma simultánea, os niveis de presión sonora continuo equivalente, nunha determinada fase de ruído de duración Ti segundos, na cal se perciba o ruído impulsivo, LAeq, Ti, e coa constante temporal impulso (I) do equipamento de medida, LAIeq, Ti, e calcularase a diferenza entre os valores obtidos Li = LAIeq, Ti – LAeq, Ti, debidamente corrixidos por ruído de fondo. Determinarase o valor do parámetro de corrección Ki conforme o indicado no Anexo IV do Real decreto 1367/2007, do 19 de outubro, polo que se desenvolve a Lei 37/2003, do 17 de novembro, do ruído, ou norma que o substitúa ou modifique. O valor máximo da corrección resultante da suma Kt + Kf + Ki non será superior a 9 dB. Segundo o indicado o valor final do emisor será: 4.4. Condicións de medición: Na realización das medicións para a avaliación dos niveis sonoros, deberanse gardar as seguintes precaucións: a) As condicións de humidade e temperatura deberán ser compatibles coas especificacións do fabricante do equipamento de medida. b) Na avaliación do ruído transmitido polo emisor acústico non son válidas as medicións realizadas no exterior con choiva, e para as medicións no interior terase en conta a influencia desta á hora de determinar a súa validez en función da diferenza entre os niveis do emisor a medir e o ruído de fondo, incluído neste o xerado pola choiva. c) É preceptivo que antes e logo de cada medición se realice unha verificación acústica da cadea de medición mediante calibrador sonoro, que garanta unha marxe de desviación non superior a 0,3 dB respecto do valor de referencia inicial. d) As medicións no ambiente exterior realizaranse usando equipamentos de medida con pantalla antivento. Así mesmo, cando no punto de avaliación a velocidade do vento sexa superior a 5 metros por segundo desistirase da medición.5. Métodos e procedementos de medición de vibracións. A avaliación do índice de vibración Law, realizarase con instrumentos que dispoñan de ponderación frecuencial wm, e detector de media exponencial de constante de tempo de 1s. Obterase o valor eficaz máximo aw. Os procedementos de medición in situ utilizados para a avaliación do índice de vibración que establece esta ordenanza adecuaranse ás prescricións seguintes: a) Identificaranse os posibles focos de vibración, as direccións dominantes e as súas características temporais. As medicións realizaranse sobre o chan, no lugar e momento de maior molestia; medirase en tres direccións ortogonais simultaneamente, obtendo o valor eficaz aw, i(t) en cada unha delas e o índice de avaliación como suma de cadrados, no tempo t, aplicando a expresión: Na medición de vibracións, de tipo estacionario ou transitorio, xeradas por actividades ou comportamentos, para as de tipo estacionario deberase realizar a medición, polo menos durante un minuto, no período de tempo en que se estableza o réxime de funcionamento máis desfavorable; e se este non é identificable, medirase polo menos un minuto para os distintos réximes; procederase do mesmo xeito para cada evento de funcionamento para as vibracións de tipo transitorio. Na medición de vibracións xeradas polas infraestruturas, para as de tipo estacionario deberase realizar a medición, polo menos durante cinco minutos, no período de tempo de maior intensidade de circulación; e, no caso de descoñecerse datos do tráfico da vía, realizaranse medicións do valor eficaz aw durante un día completo; procederase do mesmo xeito para cada evento de funcionamento para as vibracións de tipo transitorio. Paraestes efectos, as vibracións causadas polo tráfico rodado consideraranse estacionarias e a medición destacará o tráfico de vehículos pesados. b) De tratarse de episodios reiterativos, realizarase a medición polo menos tres veces e darase como resultado o valor máis alto dos obtidos; se se repite a medición con seis ou máis eventos, permítese caracterizar a vibración polo valor medio máis unha desviación típica. c) Na medición da vibración producida por un emisor acústico, para efectos de comprobar o cumprimento do estipulado nesta ordenanza, procederase á corrección da medida pola vibración de fondo (vibración co emisor parado), cos mesmos criterios de corrección que os establecidos para ruído no punto 4.3. a) do Anexo I. B. d) É preceptivo que antes e despois de cada medición se faga unha verificación da cadea de medición cun calibrador de vibracións que garanta o seu bo funcionamento. Para efectos de inspección de actividades, para a verificación in situ dos instrumentos de medida son válidos os calibradores de vibracións cuxo punto de calibración se sitúe a 159,2 Hz ou inferior 6. Métodos e procedementos de medición das condicións acústicas dos locais. Este punto, para todos os efectos, será de referencia tanto para esixencias como para métodos de medición recomendados na normativa de edificacións, conforme o establecido na lexislación sectorial vixente, indicada no artigo 18. As medicións, tanto para illamento como para reverberación, serán primordialmente en bandas de terzo de oitava e no rango de frecuencias comprendido entre 100 e 5.000 Hz, salvo que na normativa sectorial indicada se esixan outras especificacións. En todas as mostraxes se avaliará o ruído de fondo. Indícanse as seguintes particularidades para o cumprimento da ordenanza: – Na medición do illamento acústico a ruído aéreo, no caso de inspección de actividades, as medicións realizaranse respecto aos recintos máis afectados pola actividade. Para a determinación do parámetro de illamento a baixas frecuencias, DnT 125Hz, empregarase a seguinte fórmula: – Na medición do illamento acústico a ruído aéreo de fachadas, nos casos en que a actividade se desenvolva dentro dunha parcela e se determine a afección da actividade ao exterior, para a valoración do illamento da fachada, os resultados obtidos poden corrixirse pola distancia das fachadas aos lindeiros da seguinte forma: Onde d é a distancia mínima da fachada considerada aos lindeiros da parcela diminuída en 2 metros. – Na medición do illamento acústico a ruído de impactos, os niveis de ruído de impacto das actividades de pública concorrencia recollidos nesta ordenanza, determinaranse conforme os niveis acadados nos recintos receptores máis afectados. – Na medición do tempo de reverberación de recintos, os valores do tempo de reverberación establecidos como límite entenderanse como a media dos valores en cada banda ou, cando menos, a media de 500, 1.000 e 2.000 Hz. Especificaranse arredondados á primeira cifra decimal.7. Características dos limitadores/rexistradores acústicos. Esixiráselles ás actividades un certificado de limitación dos equipamentos, expedido por unha entidade de avaliación acústica cun informe onde constará o equipamento e o limitador/rexistrador. Será obrigatorio notificar ao Concello os cambios que se produzan, e axustar o limitador. Entre as características destes equipamentos estarán as seguintes: – As limitacións serán, como mínimo, en frecuencias de bandas de oitava, para toda a cadea de son, e en función do tipo de actividade e curva de illamento acústico medido in situ. – O micrófono do dispositivo terá que instalarse nun lugar visible, libre de calquera manipulación indebida e nun lugar representativo do nivel de ruído do local. – Serán rexistradores e precintables, de xeito que non exista posibilidade de manipulación ou de que non memorice unha posible manipulación. – O almacenamento da información dos rexistradores darase durante doce meses para posteriores inspeccións. – Disporán dun sistema que permita trasladar a información a outros equipamentos electrónicos para a súa análise. – Deberase habilitar o acceso remoto a eses datos para o persoal técnico do Concello.8. Características dos sistemas de monitorizado de vibracións. Entre as características destes equipamentos estarán as seguintes: – Deberán garantir o almacenamento da información durante polo menos doce meses para posteriores inspeccións. – Deberase habilitar o acceso remoto a eses datos para o persoal técnico do Concello. – O sistema deberá estar baseado nun acelerómetro triaxial para garantir a medición simultánea en tres direccións ortogonais si a dirección dominante non está definida. A. Obxectivos de calidade. Obxectivos de calidade acústica aplicables a áreas urbanizadas existentes. (1) Nestes sectores do territorio adoptaranse as medidas adecuadas de prevención da contaminación acústica, en particular mediante a aplicación das tecnoloxías de menor incidencia acústica de entre as mellores técnicas dispoñibles, de acordo coa letra a) do artigo 18.2 da Lei 37/2003, do 17 de novembro. (2) No límite destes sectores do territorio non se superarán os obxectivos de calidade acústica para ruído aplicables ao resto de áreas acústicas lindeiras con eles. (3) Os obxectivos de calidade acústica para ruído aplicables aos espazos naturais estableceranse para cada caso particular, atendendo a aquelas necesidades específicas deles. Nota: os obxectivos de calidade aplicables ás áreas acústicas están referidos a unha altura de 4 m. As áreas urbanizadas posteriores á entrada en vigor do Real decreto 1367/2007, do 19 de outubro, teñen como obxectivo de calidade os valores que se mostran na táboa II. A.1 do sector do territorio correspondente, diminuído en 5 dB. As zonas tranquilas en campo aberto terán como obxectivo de calidade acústica os niveis sonoros da área en cuestión en que se atopen diminuído en 5 dB, e permanecerán suxeitos a plans zonais específicos encamiñados a impedir o incremento dos niveis sonoros ambientais existentes nelas. As zonas de protección acústica especial (ZPAE) e as zonas de situación acústica especial (ZSAE) terán por obxectivos de calidade o cumprimento dos valores das áreas correspondentes, no menor prazo de tempo posible e coas medidas correctoras que se consideren segundo o previsto pola Lei 37/2003, do 17 de novembro. Nos sectores do territorio gravados por servidumes acústicas os valores de recepción de ruído poderán superar os obxectivos de calidade acústica aplicables ás correspondentes áreas acústicas. Obxectivos de calidade acústica para ruído aplicables a espazo interior (4). (4) Os valores mostrados refírense ao conxunto de emisores acústicos que inciden no interior do recinto, tanto por transmisión de ruído ambiental exterior como por instalacións, actividades ou comportamentos, no propio edificio ou en lindeiros. Nota: os obxectivos de calidade aplicables en espazo interior están referidos a unha altura de entre 1,2 e 1,5 m. Obxectivos de calidade acústica para vibracións aplicables a espazo interior (5) (5) Os valores mostrados refírense ao conxunto de emisores acústicos que inciden no interior do recinto, tanto por transmisión de ruído ambiental como por instalacións, actividades ou comportamentos, no propio edificio ou en lindeiros. B. Valores límite. Valores límite de recepción de ruído aplicables a novas infraestruturas. Valores límite de recepción máximos de ruído aplicables a infraestruturas. Valores límite de recepción de ruído en exterior, aplicables a actividades, instalacións ou comportamentos. Valores límite de recepción de ruído en interior, transmitido por actividades, instalacións ou comportamentos, a locais lindeiros. A. Clasificación de actividades que se desenvolven en edificacións.1. Para a consideración dos valores de illamento que se indican na alínea B deste anexo, as actividades que se levan a cabo clasifícanse, en función do seu grao de molestia, nos seguintes grupos, atendendo ás súas características de funcionamento e ó horario de apertura que lle permite a súa licenza: 2. De xeito orientador indícase, a continuación, unha serie de exemplos de tipos de actividades que maioritariamente se poden agrupar en cada grupo: a. Grupo 0: despachos profesionais, farmacias, librarías, papelerías, froitarías, tendas, estancos e similares. b. Grupo 1 e 4 (segundo o horario de desenvolvemento da actividade): ximnasios, supermercados, talleres, industrias, restaurantes, cafeterías e similares. c. Grupo 2 e 5 (segundo o horario de desenvolvemento da actividade): industrias, pubs e outros similares. d. Grupo 3 e 6 (segundo o horario de desenvolvemento da actividade): discotecas, salas de festas e similares.3. Tanto os exemplos indicados no punto anterior como as actividades que non estean expresamente comprendidas na nomenclatura dos grupos referenciados, encadraranse, para os efectos de cumprimento desta ordenanza, dentro do grupo con que teña maior afinidade, en función dos parámetros máis restritivos: período de actividade e nivel de presión sonora.4. As vivendas con niveis sonoros interiores superiores a 70 dB serán consideradas como actividades para os efectos da ordenanza e en ningún caso poderán superar os 80 dB.5. O nivel sonoro L indicado na táboa III. A.1 corresponderá co nivel LAeq, calculado segundo as directrices marcadas nesta ordenanza, no caso máis desfavorable, durante o desenvolvemento da súa actividade. B. Valores de illamento acústico e reverberación interior para o desenvolvemento de actividades.1. O illamento acústico de edificacións e actividades cumprirá co establecido na lexislación vixente, segundo se indica nos artigos 18, 20 e na disposición transitoria única da ordenanza, tanto no referente á obtención de licenzas de ocupación como á realización de actividades; conforme o esixido polo Decreto 106/2015, do 9 de xullo, nos seus artigos 10, 11 e na disposición transitoria segunda.2. Actividades. a. Os diferentes niveis de illamento acústico e tempo de reverberación das actividades deben ser medidos segundo os procedementos normativos vixentes para cada ensaio e avaliados especificamente entre 100 e 5.000 Hz. b. Os valores de illamento acústico indicados na táboa III. B.1 son de aplicación ás actividades indicadas na disposición transitoria única, conforme os grupos da táboa III. A.1. O resto de actividades réxese polos valores aplicables no momento de apertura ou concesión de autorización. c. Os niveis de illamento acústico indicados na Táboa III. B.1, de cumprimento obrigatorio para toda actividade, considerando a esta como o recinto sonoro emisor, determinaranse en base aos seguintes índices: i. Para o illamento acústico a ruído aéreo coas vivendas lindeiras, empregaranse dous índices: ii. Para o illamento acústico global a ruído aéreo de fachada empregarase o índice D2m, w+C (dB), é dicir, o valor global D2m, w máis o termo de adaptación espectral C100-5.000Hz. Nos casos en que a actividade se desenvolva dentro dunha parcela, para a valoración do illamento da fachada, o valor de illamento global obtido pode corrixirse pola distancia das fachadas aos lindeiros, segundo a ecuación 11 descrita no Anexo I. B.6. iii. Para o illamento acústico global a ruído de impactos coas vivendas lindeiras empregarase o índice L’nT, w (dB), co que valorar o nivel de ruído de impactos que se recibe no recinto receptor. d. Para aquelas actividades que se desenvolvan en áreas acústicas clasificadas como tipo sanitario, docente e cultural, que requiran de especial protección contra a contaminación acústica segundo a lexislación vixente, aplicarase un incremento de 5 dB sobre os valores de «illamento a ruído aéreo respecto a vivendas lindeiras» e «illamento a ruído aéreo de fachada», así como unha diminución de 5 dB sobre os valores indicados para «illamento a ruído de impactos» na táboa III. B.1. e. As actividades englobadas nos grupos 3 a 6 (ambos os dous incluídos) en ningún caso terán as fiestras e portas abertas, salvo para o tránsito de persoas. f. Todos os aparellos elevadores, instalacións de ventilación, pasos de tubaxes, condutos de calefacción, auga, gas e similares estarán correctamente selados e illados acusticamente para evitar a transmisión de ruído aéreo e/ou vibracións, conforme a normativa aplicable. g. Os valores de illamento acústico indicados neste anexo enténdense sen prexuízo do cumprimento dos valores límite de recepción da ordenanza, tanto en interior como exterior; polo que os valores mostrados se utilizarán por defecto, sendo os necesarios para illamento, en todo caso, aqueles que garantan o cumprimento dos mencionados valores límite. h. No referente ao tempo de reverberación, e sen prexuízo do indicado na normativa específica de edificacións, a saber, Real decreto 1371/2007, do 19 de outubro, polo que se aproba o documento básico «DB-HR Protección fronte ao ruído» do Código técnico da edificación e se modifica o Real decreto 314/2006, do 17 de marzo, polo que se aproba o Código técnico da edificación, ou na norma que o modifique ou substitúa, as actividades deben cumprir no seu interior coas seguintes condicións: i. O tempo de reverberación debe medirse segundo ao procedemento establecido na normativa vixente. En base ao resultado da medición en bandas de frecuencia, o valor medio do tempo de reverberación obterase entre as octavas de 500 Hz e 2.000 Hz, e expresarase en segundos, aplicando o redondeo á primeira cifra decimal. ii. Para recintos e zonas comúns ou de pública concorrencia, de volume inferior a 350 m3, o valor medio do tempo de reverberación non será en ningún caso superior a 0,9 segundos. O contido de todo estudo acústico, conforme o indicado no artigo 4.2, especialmente nas figuras indicadas nos artigos 9, 16, 19 e 20, será o seguinte: 1. Para a avaliación do impacto acústico: a) Prazo de actuación en que estará vixente o estudo. b) Descrición das características da zona ou actividade avaliada: tipo de zona acústica, tipo de actividade e titular desta; en todo caso relacionando o grao do impacto acústico en función do horario. c) Recintos afectados na zona ou lindeiros coa actividade en avaliación, identificando os puntos máis desfavorables e os valores límite de recepción. d) Mapa de ruído da zona ou contorna da actividade antes e despois da realización de calquera cambio: plano 1/5000 (ou da precisión necesaria para a súa correcta visualización), identificando os principais focos emisores e indicando os valores previsibles dos índices acústicos, as persoas e vivendas afectadas, así como o plan de acción e medidas correctoras correspondentes.2. Para as solicitudes de actividades e industrias: a) Xustificación motivada da solicitude, indicando a aplicación de mellores técnicas dispoñibles e a súa eficacia no cumprimento dos valores establecidos nesta ordenanza. b) Prazo de actuación para o cal se solicita vixencia do estudo. c) Descrición das características da zona ou actividade avaliada: tipo de zona acústica, tipo de actividade e titular desta; en todo caso relacionando o grao do impacto acústico en función do horario. d) Descrición das características técnicas e do illamento acústico antes e despois da realización de calquera cambio, e xustificación técnica de cumprimento dos valores mínimos de illamento establecidos, e que garantan a non superación dos valores límite de inmisión. e) Recintos afectados na zona ou lindeiros coa actividade en avaliación, identificando os puntos máis desfavorables e os valores límite de recepción. f) En casos recorrentes ou que supoñan algún tipo de afección nos obxectivos de calidade acústica, o Concello poderá solicitar aos titulares un mapa de ruído da zona ou contorna da actividade antes e despois da realización de calquera cambio: plano 1/5000 (ou da precisión necesaria para a súa correcta visualización), identificando os principais focos emisores e indicando os valores previsibles dos índices acústicos, as persoas e vivendas afectadas, así como o plan de acción e medidas correctoras correspondentes. En O Porriño a 12 de xaneiro de 2021. A Alcaldesa, Eva García de la Torre